**San Lorenzo** oli Espanjan laivaston vuonna 1768 vesille laskettu San Juan Nepomuceno -luokan kaksikantinen 70-tykkinen linjalaiva.

Valmistus
---------

*Pääartikkeli: San Juan Nepomuceno -luokka*
Jorge Juanin suunnittelema alus tilattiin kuninkaalliselta telakalta Guarnizosta. Alus laskettiin vesille 10. lokakuuta 1768 ja otettiin palvelukseen joulukuussa ensimmäisenä päällikkönään Joaquín de Olivares.

Palvelus
--------

Tammikuussa 1769 alus liitettiin merirosvoja vastaan taistelevaan osastoon Cádizissa ja Cartagenassa. Elokuussa se kuljetti Cartagenasta *Triunfanten* ja *San Nicólasin* kanssa ampumatarvikkeita ja muita varusteita Cádiziin ja Ferroliin. Alus kuljetti 8. marraskuuta 1769 Cádizista joukkoja ja tarvikkeita Callaoon, jonne se saapui 21. toukokuuta 1770. Alus lähti 10. marraskuuta Callaosta fregatti *Santa Rosalían* kanssa tutkimaan Pääsiäissaarta. Sen miehistö valtasi Pääsiäissaaren nimeten sen San Carlosin saareksi kuningas Kaarle III:n kunniaksi. Alukset palasivat alkuvuodesta 1771 Callaoon, mistä se lähti 18. tammikuuta 1772 *Astuton* ja *Septentriónin* sekä fregattien *Liebren* ja *Santa Rosalían* kanssa Cádiziin mukanaan aarteita, hopeaa ja hyödykkeitä. Alus saapui1. kesäkuuta yksin Cádiziin myrskyn hajoitettua laivaston mukanaan kolme miljoonaa pesoa. Se lähti 6. elokuuta 1772 Cádizista *San Pedro de Alcántaran* kanssa Ferroliin reserviin siirrettäviksi.

Lokakuussa 1776 alus lähti Ferrolista *Galician* kanssa Cádiziin, jonne ne saapuivat 16. lokakuuta. Alus korvasi 19. marraskuuta *Atlantan* Cabo de São Vicenten ja Cape Spartelin valvonnassa. Se palasi 17. joulukuuta Cádiziin. Tammikuussa 1777 alus partioi Cabo de São Vicenten alueella Gastonin laivueessa. Se lähti 4. huhtikuuta Cádizista Kanariansaarten kautta Havannaan, jonne alus saapui ja liittyi Bonetin laivueeseen. Tammikuussa 1778 alus lähti Havannasta *Ángel de la Guardan* ja fregattien *Santa Cecilian* ja *Santa Barbaran* kanssa kohdatakseen Ulloan laivaston, joka niiden tuli saattaa Veracruzista Havannaan. 
Laivasto saapui 13. helmikuuta Havannaan. Alus lähti 9. maaliskuuta 1779 Ulloan laivaston mukana Cádiziin kuljettaen neljä miljoonaa pesoa.

Alus lähti 22. maaliskuuta 1779 Cádizista liittyäkseen *San Leandron* ja kolmen fregatin muodostamaan osastoon, joka partioi Cabo de São Vicenten ja Cape Spartelin alueilla. Se palasi 19. huhtikuuta korjattavaksi Cádiziin, mistä alus lähti kesäkuussa 1779 Córdovan laivaston mukana 1. Englannin kanaalin sotaretkelle. Se palasi 1. elokuuta vaurioituneena Cádiziin, mistä alus lähti fregatti *Rosarion* kanssa Gibraltarin edustalla olevaan laivastoon. Aluksen miehistö valtasi brittiläisen saattueen partioidessaan *Santo Domingon* kanssa Lissabonin ja Oporton edustalla. Alus saapui 20. syyskuuta Lissaboniin *Santo Domingon* kanssa. Lokakuussa se saapui Cádiziin *San Agustínin* kanssa.

Alus liittyi 13. lokakuuta 1779 Gibraltaria piirittävään Lángaran laivastoon. Se osallistui 16. tammikuuta 1780 Cabo Santa Marían taisteluun ja saapui seuraavana päivänä Cádiziin välttääkseen Britannian kuninkaallisen laivaston takaa-ajajia. Alus lähti *San Juston*, *San Miguelin* ja *San Isidron*, fregattien *Nuestra Señora del Rosarion* ja *Santa Gertrudisin* sekä šebekkien *San Luisin*, *San Antonion* ja *Murcianon* kanssa liittyäkseen linjalaivoihin *San Leandroon* ja *San Juan Bautistaan* Algecirasissa. Aluksista muodostettiin Barcelón alaisuudessa osasto saartamaan Gibraltaria. Huhtikuussa 1780 alus oli korjattavana Cádizissa.

Alus liitettiin Cádizissa Córdovan laivastoon, jonka mukana se lähti 2. Englannin kanaalin sotaretkelle kesäkuussa 1781. Alus saattoi 2. tammikuuta 1782 Cádizista Borjan laivueen Karibialle. Se lähti 25. heinäkuuta 1782 liittyäkseen Cisnerosin laivueeseen Cape Spartelin valvontaan. Alus saapui 28. elokuuta Algecirasiin, mistä se lähti 9. syyskuuta *San Eugenion*, *Astuton* ja Ranskan laivaston *Dictateurin* ja *Sufisantin* kanssa liittyäkseen Morenon laivueeseen tulittamaan Gibraltaria. Alus osallistui 22. lokakuuta 1782 Cape Spartelin taisteluun, jossa aluksen miehistöstä haavoittui seitsemän.

Alus lähti Cádizista *Astuton* kanssa partiomatkalle Cape Sparteliin ja vallatakseen takaisin *San Miguelin*, jonka Britannian kuninkaallinen laivasto oli vallannut 10. lokakuuta 1782. Se palasi 19. marraskuuta hakemaan täydennyksiä Algecirasista, mistä alus lähti 18. joulukuuta Cádiziin *Atlanten* ja viiden fregatin, korvetin, kolmen šebekin sekä kuuden pienemmän sotalaivan kanssa kuljettaen ampumatarvikkeita Jamaikan sotaretkelle.

Vuonna 1783 alus oli Cartagenassa. Se osallistui Barcelon laivueessa Algerin piiritykseen ja tulittamiseen. Se lähti 3. tammikuuta 1784 Havannasta *Septentriónin* ja fregattien *Nuestra Señora de Loreton*, *Héroen* sekä *Santa Claran* ja urca *Santa Libradan* sekä kahden kauppalaivan kanssa Cádiziin kuljettaen 33 miljoonaa pesoa. Osasto saapui 1. maaliskuuta Cádiziin. Alus oli 1786 Cartagenassa reservissä. Se oli 1789 testattavana Tejadan laivueessa, johon kuului neljä linjalaivaa, kuusi fregattia ja kaksi prikiä. Alus siirrettiin 26. syyskuuta 1789 reserviin Cartagenassa.

Alus saapui 7. kesäkuuta 1789 Cartagenasta Napoliin, mistä se jatkoi 3. heinäkuuta Livornoon. Alus palasi 24. elokuuta Cartagenaan, mistä se kuljetti kesäkuussa 1790 joukkoja Algecirasiin. Alus liitettiin 7. syyskuuta Cádizissa Solanon laivastoon Nootkan sotaretkelle. Se lähti 13. joulukuuta 1791 Cádizista Cartagenaan reserviin siirrettäväksi. Tammikuussa 1793 alus oli Cartagenassa reservissä.

Alus lähti 11. kesäkuuta 1793 Cádizista Aristizábalin laivastossa Havannaan, jonne se saapui 15. tammikuuta 1794 *San Juan Bautistan* ja *Fermen* kanssa. Alus oli 29. tammikuuta 1794 Ranskan piirittämänä Santo Domingossa Guaricosssa Fort Delfinissä. Se suojasi 13. helmikuuta 1794 Havannasta *San Juan Bautistan* ja *San Pedro de Alcántaran* sekä fregatti *Ceresin* kanssa kuutta miljoonaa pesoa kuljettanutta 10 rahtialuksen saattuetta Cádiziin, jonne alus saapui 29. maaliskuuta *Astuton* saattamana. Se lähti 7. toukokuuta Havannaan, jonne alus saapui kesäkuussa ja liitettiin Aristizálin laivueeseen. Se lähti 20. kesäkuuta Havannasta urca *Presentaciónin* kanssa Veracruziin, mistä alus palasi 14. elokuuta Havannaan mukanaan 570 355 pesoa, 81 merimiestä ja jauhoja.

Alus kuljetti 27. joulukuuta 1795 Cristopher Columbuksen ruumiin Santo Domingosta Havannaan, mistä se lähti liittyäkseen Aristizábalin laivueeseen Ocoa Creekissä 15. tammikuuta 1796. Alus saapui 15. marraskuuta 1796 Havannaan fregattien *Nuestra Señora de la On*, *Sirenan* ja *Santa Perpetuan* kanssa Santo Domingosta. Vielä samana päivänä alus saattoi Havannasta fregatti *Minervan* kanssa saattueen Veracruziin. Se palasi 3. joulukuuta Havannaan *Asían* ja fregattien *Minervan* ja *Santa Perpetuan* kanssa. Alus saapui 20. helmikuuta 1797 Havannaan fregattien *Tetis*, *Santa Elena* ja *Santa Perpetua* saattamana. Se lähti 9. maaliskuuta Havannasta *Tetiksen* kanssa saattaakseen *Ángel de la Guardan*, fregatti *Ninfan*, korvetti *Diligencian* ja kauppa-aluksen Havannaan. Alus saattoi 6. kesäkuuta Havannasta Veracruziin, mistä se saattoi fregatit *Anfitriten* ja *Tetiksen*, prikit *San Antonion* ja *Príncipen* ja kuunari *Arielton* Roataniin Hondurasiin. Aluksen miehistö valtasi 30. kesäkuuta 1797 lähellä Cape San Antoniota muutaman brittiläisen pienen kaapparialuksen.

Alus lähti 18. lokakuuta 1797 Veracruzista Havannaan, mutta se joutui palaamaan satamaan. Alus lähti 25. joulukuuta uudelleen Veracruzista fregattien *Anfitriten*, *Tetiksen* ja *Minervan* sekä 1,6 miljoonaa pesoa ja ruutia kuljettaneiden pienempien alusten kanssa Havannaan. Ne kohtasivat 26. joulukuuta Havannasta saapuneet *Ángel de la Guardan* ja fregatit *Junon* ja *Nuestra Señora de la On*. Saattue saapui 9. tammikuuta 1798 Havannaan.

Joulukuussa 1801 alus ajoi matalikolle jääden pohjaan kiinni ollessaan reservissä Havannassa. Se huollettiin kesäkuussa 1805 reservissä Havannassa. Maaliskuussa 1806 alus palautettiin palvelukseen partioimaan Havannanlahdella. Se saattoi 11. marraskuuta 1808 Havannasta Cádiziin kuljettaen aarteita ja hyödykkeitä. Alus lähti 25. huhtikuuta 1809 Cádizista *Montañésin* sekä Britannian kuninkaallisen laivaston *HMS Conquerorin* ja 'HMS Leviathanin *kanssa saattueen, joka kuljetti 500 ranskalaista sotavankia, Santa Cruz de Tenerifeen. Se saapui 17. kesäkuuta 1809 Cádiziin, mistä alus jatkoi 20. elokuuta Ferroliin. Alus saapui 23. syyskuuta Ferroliin, mistä se kuljetti 2. marraskuuta 1809 Cádiziin tykkejä, ampumatarvikkeita ja matkustajia. Alus lähti 18. toukokuuta 1810 Cádizista Havannaan etsiäkseen ranskalaisia kaappareita. Alus oli 1813 reservissä Havannassa odottaen telakalle pääsyä. Alus upposi 1815 Havannan satamassa.*

Lähteet
-------

* Winfield, Rif; Tredrea, John; Garcia-Torralba Pérez, Enrique & Blasco Felip, Manuel: *Spanish Warships in the Age of Sail 1700-1860: Design, Construction, Career and Fates*. Seaforth Publishing, 2023. ISBN 978-1-5267-9078-1. (englanniksi)

### Viitteet

1. 1 2 3 4 5 6 7 8 9 10 11 12 13  Winfield et al 2023 s. 144-145

*San Juan Nepomuceno* -luokan linjalaivat

|  |
| --- |
| *San Juan Nepomuceno* - *San Pascual Bailón* - *San Francisco de Asis* - *San Lorenzo* - *San Agustín* - *Santo Domingo* |
| Edeltäjä: Velasco-luokka – Seuraaja: San Isidro -luokka |